b"\n_START_ARTICLE_\nSidney Arthur Kilworth Keyes\n_START_SECTION_\nBiografia\n_START_PARAGRAPH_\nRest\xc3\xa0 orfe de mare poc despr\xc3\xa9s de n\xc3\xa0ixer, i fins als nou anys visqu\xc3\xa9 amb els seus avis paterns, en un vell casalot. Fou un xiquet malalt\xc3\xads i imaginatiu; lector preco\xc3\xa7, especialment de llibres d'hist\xc3\xb2ria, als seus cinc anys rebutj\xc3\xa0 The Children's Encyclopaedia perqu\xc3\xa8 trob\xc3\xa0 que contenia dades incorrectes. Comen\xc3\xa7\xc3\xa0 d'escriure poesia quan encara era molt jove, amb Wordsworth, Rilke i Jung entre les seues influ\xc3\xa8ncies principals. Assist\xc3\xad a la Dartford Grammar School, on el professor Tom Staveley, tamb\xc3\xa9 poeta, l'encoratj\xc3\xa0 en les seues provatures liter\xc3\xa0ries, i despr\xc3\xa9s ingress\xc3\xa0 en l'Escola Tonbridge (Hillside, 1935-1940) per a la seua educaci\xc3\xb3 secund\xc3\xa0ria. Del 1940 data el primer dels seus poemes importants, \xc2\xabThe Buzzard\xc2\xbb (L'aligot). Aquest mateix any va obtenir una beca per a estudiar hist\xc3\xb2ria al Queen's College d'Oxford. Durant el seu temps a Oxford, s'enamor\xc3\xa0 de la jove artista alemanya Milein Cosman, per\xc3\xb2 no va ser correspost. Tamb\xc3\xa9 es va fer amic dels companys poetes John Heath-Stubbs i Michael Meyer, va editar una revista, The Cherwell, i va formar una companyia de teatre._NEWLINE_Deix\xc3\xa0 Oxford i s'un\xc3\xad a l'ex\xc3\xa8rcit a l'abril de 1942. Entr\xc3\xa0 en servei actiu aquest mateix any, i va ser enviat amb el Queens Own West Kent Regiment a lluitar en la campanya de Tun\xc3\xadsia de la Segona Guerra Mundial al mar\xc3\xa7 de 1943. Abans del seu servei, Keyes ja havia escrit m\xc3\xa9s de la meitat dels cent deu poemes que m\xc3\xa9s avant serien recollits en The Collected Poems of Sidney Keyes. Segons testimonis, durant la guerra havia continuat escrivint poesia; no obstant aix\xc3\xb2, aquestes obres no han sobreviscut._NEWLINE_Keyes va morir en acci\xc3\xb3 el 29 d'abril de 1943, cobrint la retirada del seu escamot durant un contraatac, poc abans de complir els vint-i-un anys. Tamb\xc3\xa9 s'ha afirmat que mor\xc3\xad a mans de l'enemic, despr\xc3\xa9s de ser capturat.\n_START_SECTION_\nReconeixement\n_START_PARAGRAPH_\nEl 1943, fou guardonat amb el Premi Hawthornden per The Cruel Solstice i The Iron Laurel._NEWLINE_\xc3\x89s recordat com un dels poetes m\xc3\xa9s destacats de la Segona Guerra Mundial."